Malešecy (CS/SN). Z twarskimi dźěłami dyrbja wot meje w Hućinjanskej pěstowarni žiwi być. Čłonojo Malešanskeje gmejnskeje rady su na swojim zašłym posedźenju wobzamknyli, dźěćace dnjowe přebywanišćo ponowić a přetwarić. Za čas twarskich dźěłow pak dźěći dale do njeje chodźa. Z přitwarom nastanje tam potom cyle nowy zachod, runočasnje schodźišćo powjetša. Dołhož budu twarscy dźěłaćerjo při dźěle, budźe pěstowarnja wot zadnjeho boka, potajkim wot hrajkanišća, přistupna. Kaž wjesnjanosta Matthias Seidel (CDU) rjekny, njebudu poćežowanjam cyle zadźěwać móc, na přikład hdyž dyrbja nutřkowne durje přetwarić. To chcedźa dalokož móžno redukować. Na kóncu wšak budźe kwalita zastaranja dźěći z twarskej naprawu lěpša.
Kak dołho maja twarske dźěła trać, wjesnjanosta hišće dokładnje rjec njemóže. Wón liči z něhdźe štyrjomi měsacami. Projekt płaći dohromady 150 000 eurow. Z toho je něhdźe 100 000 eurow ze spěchowanskeho programa Leader.
szl_Latn szl_Latn